Il-ftit mingħand il-ħafna jikkontribwixxu għal somma sabiħa fl-ISTRINA, l-għada tal-Milied. Il-Presidenza kompliet biż-żjarat fl-iskejjel bil-għan li twassal il-messaġġ fost it-tfal dwar il-bżonn li jinġabru fondi għal min hu bil-bżonn. Ir-raġel tal-President, Edgar Preca, llum żar skejjel f’Għawdex. Il-kampanja Piggy Bank b’risq il-Malta Community Chest Fund issuktat f’Għawdex, bis-Sur Edgar Preca żar l-iskola primarja tal-Qala u l-Konservatorju tal-Isqof fir-Rabat. Is-Sur Preca ħeġġeġ lill-istudenti ċkejknin biex dejjem jiftakru f’persuni li jkunu għaddejjin minn żminijiet diffiċli. Hu fakkar lill-istudenti Għawdxin li l-valuri ta’ l-imħabba u s-solidarjeta’ huma l-isbaħ valuri. Semma każijiet ta’ tfal li qed jiġu bżonn il-Community Chest Fund minħabba sitwazzjonijiet diffiċli ta’ mard. Għalhekk qal li kulħadd, anke t-tfal, bil-ftit flus mill-karus tagħhom jistgħu jgħinu lil tfal oħra li jkunu jeħtieġu l-għajnuna. Is-Sur Preca spjega li kull erba’ ġimgħat il-Community Chest Fund toħroġ madwar €230,000, li €200,000 minnhom imorru għal persuni fosthom tfal li jkunu għadejjin minn sitwazzjonijiet ta’ mard diffiċli. Fi 11-il sena nġabru kważi €1 miljun fil-kampanja tal-Piggy Bank. Il-kunċett nibet anke fost it-tfal u l-adoloxxenti biex jinħass l-ispirtu tal-kampanja ta’ ġbir ta’ fondi: l-ISTRINA. F’kull klassi ta’ kull skola primarja u sekondarja hemm karus bil-għan li l-istudenti jagħtu l-kontribut tagħhom għall-ISTRINA.